Regionsudvalgets udtalelse om »Kommissionens forslag til Rådets beslutning om fremme af sikker og bæredygtig mobilitet« (97/C 244/07)

REGIONSUDVALGET har -

under henvisning til Kommissionens forslag til Rådet [KOM(96) 654 endelig udg. - 96/0306 (SYN)] (),

under henvisning til Rådets beslutning af 14. februar 1997 om i henhold til artikel 129 D og 198 C, stk. 1, i traktaten om oprettelsen af Det Europæiske Fællesskab, at anmode om Regionsudvalgets udtalelse,

under henvisning til sin beslutning af 12. marts 1997 om at henvise det forberedende arbejde til Underudvalg 3 »Transport og Kommunikationsnet«,

under henvisning til Underudvalg 3's forslag til Regionsudvalgets udtalelse (CdR 64/97 rev.), som blev vedtaget den 10. april 1997 med Anders Gustâv som ordfører -

på den 18. plenarforsamling den 11.-12. juni 1997 (mødet den 12. juni) vedtaget følgende udtalelse.

1. Generelt

1.1. EU's transportpolitik må udvikles for at fremme en sikker og bæredygtig mobilitet inden for hele transportsektoren. Størstedelen af transportaktiviteterne - det gælder såvel person- som godstransport - foregår på lokalt og regionalt plan. Trafikproblemer i form af miljøbelastning, trængsel, skader og ulykker rammer i stor udstrækning befolkningen lokalt og regionalt. På den ene side må transportpolitikken gøres mere markedsorienteret og tage større hensyn til kundernes efterspørgsel, prioriteringer, holdninger og præferencer. På den anden side må transportsektoren udvikles på en sådan måde, at sikker og bæredygtig mobilitet fremmes.

1.2. Regionsudvalget gør derfor opmærksom på, at en samordnet og integreret transportpolitik skal udvikles i et samarbejde mellem EU, medlemsstaterne, regionerne og kommunerne. Subsidiaritetsprincippet er af fundamental betydning. EU bør tilskynde til øget udveksling af viden og erfaringer på lokalt og regionalt plan og etablere fælles debatfora for folkevalgte og eksperter fra kommuner og regioner. Regionsudvalget er for sin del parat til aktivt at medvirke i dette arbejde.

1.3. Udviklingen af de transeuropæiske transportnet skal fremmes på forskellig vis, samtidig med at kommunerne og regionerne skal have stor indflydelse på den konkrete planlægning og gennemførelse på regionalt og lokalt plan. De transeuropæiske net vil ikke komme til at fungere effektivt, hvis de ikke på en passende måde kobles sammen med de lokale og regionale transportsystemer. Et bedre kommunikationsnet i Europa styrker Europas konkurrenceevne globalt set og øger samhørighed inden for EU. Transport- og kommunikationssystemerne må udbygges uanset de administrative grænser.

1.4. Infrastrukturer og trafikforhold er et led i samfundets udbygning og udvikling. Bedre kommunikationssystemer kan fremme beskæftigelsen og den økonomiske vækst. Der må ske en afvejning af samfundets investeringer i forskellige transportformer og investeringerne i infrastrukturer og på trafikområdet.

1.5. Transportsektoren er fortsat præget af reguleringer og monopoler. Det skorter stadig på markedsorientering, og koordineringen mellem de forskellige transportformer er ofte mangelfuld ud fra et kundesynspunkt. Hele rejsen, fra dør til dør, må analyseres ud fra et kundesynspunkt. Analysen må omfatte hele kvalitetskæden:

- forventet kvalitet ud fra et kundesynspunkt;

- planlagt kvalitet;

- aftalt kvalitet;

- udført (performed) kvalitet;

- oplevet (perceived) kvalitet.

1.6. De ansvarlige trafikmyndigheder og transportvirksomhederne må til stadighed måle den forventede, henholdsvis den oplevede kvalitet ud fra et kundesynspunkt. Til indkredsning af svage led i rejsekæden vil det være ønskværdigt, om den forventede, henholdsvis den oplevede kvalitet blev målt med de samme metoder under hele rejsen, dvs. fra dør til dør. For at gøre den kollektive trafik (inkl. jernbanerne) mere attraktiv må de ansvarlige trafikmyndigheder og transportvirksomhederne præcisere, hvad de er parate til at love deres kunder. Disse løfter må kommunikeres ud til kunderne, så de ved, hvad de har ret til at forvente sig. Det er vigtigt at overgå kundernes forventninger. Hvis leverandøren af en vare eller tjenesteydelse overgår kundens forventninger, er sandsynligheden for en ny ordreafgivelse større. Hvis en transportvirksomhed i en bestemt situation ikke formår at opfylde de løfter, den har givet kunderne, er det vigtigt at give dem en sådan erstatning, at de trods alt bliver tilfredse.

1.7. Den kollektive trafik (inkl. jernbanetrafikken) er kraftigt skattesubsidieret i hele EU. Trods de store skattesubsidier, og i mange tilfælde lave priser, vælger mange rejsende at bruge bilen. Valg af transportmiddel afhænger i høj grad af standard og kvalitet. Pris/kvalitet-forholdet er et nøgleord. Selv om den kollektive trafik i mange tilfælde er billig, er pris/kvalitet-forholdet ikke tilstrækkeligt set med kundernes øjne. Hvis man satser på en højere standard og en bedre kvalitet, kan man også tage sig bedre betalt. De rejsendes præferencer og betalingsvilje må analyseres. Fremover må de rejsende betale mere for bedre infrastrukturer og trafikforhold. Gennem en fair og effektiv prisfastsættelse, som tager hensyn til eksterne virkninger, får samfundet ressourcer til at udbygge og forbedre sine infrastrukturer og trafikforhold.

1.8. Alle led og omladnings-/skiftesteder i rejsekæden må være af tilstrækkelig god kvalitet. Forbedringer, som vedrører software er ofte billigere, mere omkostningseffektive og hurtigere at gennemføre end investeringer i ny teknologi.

1.9. Ved udformning af ny teknologi, såsom informationsteknologi må kunden være i fokus. En vis europæisk standardisering er nødvendig for dels at nå frem til gode løsninger ud fra et kundesynspunkt, dels at styrke europæisk industris konkurrenceevne globalt set.

1.10. Regionsudvalget henviser i denne forbindelse ligeledes til sine tidligere udtalelser om Kommissionens grønbøger »Borgernes transportnet« og »Mod fair og effektiv prissætning på transportområdet«.

2. Regionsudvalgets bemærkninger til artiklerne i Kommissionens forslag til Rådets beslutninger

2.1. Bemærkninger til artikel 1

»Denne beslutning vedrører defineringer og iværksættelse af en fælles transportpolitik og af det europæiske transportnet med henblik på at sikre og fremme en sikker og bæredygtig mobilitet.«

2.1.1. Regionsudvalget understreger, at EU's transportpolitik bør tage afsæt i kundernes efterspørgsel, holdninger, prioriteringer og præferencer. Med en mere markedsorienteret transportpolitik vil kommunerne og regionerne få større indflydelse, i tråd med subsidiaritetsprincippet.

2.1.2. Regionsudvalget mener, at deregulering og større konkurrence kan være et effektivt middel til at gøre transportsektoren mere markedsorienteret. Gennem en fair og effektiv prisfastsættelse kan man fremme en sikker og bæredygtig udvikling inden for transportsektoren, samtidig med at samfundet får ressourcer til at forbedre infrastrukturerne og trafikforholdene.

2.1.3. Regionsudvalget påpeger, at transportpolitikken må samordnes med miljøpolitikken og andre politikområder, og at denne samordning må ske på alle niveauer: på EU-niveau, på det nationale, regionale og kommunale niveau. I mange regioner er der udtalte konflikter om arealudnyttelse, og problemerne bør løses inden for rammerne af den lokale og regionale fysiske planlægning.

2.2. Bemærkninger til artikel 2

»Kommissionen har fået til opgave at iværksætte artikel 1 og kan derfor iværksætte foranstaltninger, som den anser for at være nødvendige for formålet, f.eks.:

- systematisk at indsamle, behandle og udbrede oplysninger om transportaktiviteter i Fællesskabet og transportaktiviteter mellem Fællesskabet og tredjelande,

- at bidrage til tilrettelæggelse af konferencer og seminarer, som afholdes af organer, der forfølger målsætninger, der er forenelige med Fællesskabets målsætning,

- at støtte eventuelt regelmæssig støtte til analyseaktiviteter, der udføres af nationale eller internationale offentlige eller private organisationer, som effektivt og direkte bidrager til gennemførelse af den fælles transportpolitiks målsætninger,

- at stimulere og støtte harmoniseringen af teknik, der sigter på at sikre det transeuropæiske transportnets interoperabilitet og optimal funktion af det indre transportmarked,

- at støtte initiativer, der sigter på en bedre definering, udvikling og fremme af det transeuropæiske transportnet, hvad angår teknik, miljø og økonomi, samt udvidelse heraf til tredjelande,

- at opmuntre gennemførelse af uddannelsesforanstaltninger inden for transport navnlig for at fremme og forbedre transportsikkerhed og respekt for miljøet,

- teknisk og økonomisk evaluering af de foranstaltninger, Kommissionen eller andre har iværksat for at fremme mobilitet,

- at foretage cost/benefit-analyser af foranstaltninger og projekter.«

2.2.1. Udveksling af viden, erfaringer og ideer mellem de forskellige lande og regioner er en vigtig kilde til udvikling og forandring. Regionsudvalget mener, at kommunerne og regionerne i højere grad bør inddrages i Kommissionens forskellige aktiviteter, og der tænkes her i særdeleshed på repræsentanter fra lokal- og regionalstyret.

2.2.2. Regionsudvalget finder det vigtigt at få udbygget de transeuropæiske net, men det må ske i nært samarbejde med de berørte kommuner og regioner.

2.2.3. Regionsudvalget fastslår, at der i mange lande ikke findes stærke organisationer til at varetage forbrugernes interesser i forbindelse med den offentligt subsidierede trafik, dvs. den lokale og regionale kollektive trafik og jernbanetransport. Derimod findes der i mange lande stærke organisationer, som varetager privatbilisternes og den erhvervsmæssige landevejstrafiks interesser. De folkevalgte på kommunalt og regionalt plan, som står i nær kontakt med borgerne, har en central rolle at spille i de tilfælde, hvor forskellige gruppers interesser må vejes op imod hinanden.

2.2.4. Regionsudvalget konstaterer, at ny teknologi, bl.a. i form af IT, kan forbedre transportsystemernes kvalitet og den kollektive trafiks konkurrenceevne. Kommissionen bør støtte en vis standardisering for dels at nå frem til gode løsninger ud fra et kundesynspunkt, dels at styrke europæisk industris konkurrenceevne. Samtidig påpeger Regionsudvalget, at der kan gøres store forbedringer under anvendelse af den allerede disponible teknologi gennem en målrettet satsning på kvalitet og service.

2.2.5. Regionsudvalget mener, at kvalitetsspørgsmål bør indtage en mere fremtrædende plads i Kommissionens arbejde. Kommissionen bør udvikle et program, hvor kvalitetsspørgsmål gribes mere systematisk an, og tilskynde de ansvarlige myndigheder og transportvirksomhederne til metodisk at måle den kvalitet, kunderne forventer eller mener, de får. Et fælles system til kvalitetsmåling vil gøre det lettere at indkredse svage led i rejsekæden og skabe et europæisk transportnet for alle.

2.2.6. Regionsudvalget gør opmærksom på, at Kommissionen i henhold til subsidiaritetsprincippet skal tage hensyn til medlemsstaternes kompetence, når disse har forrang.

2.3. Bemærkninger til artikel 3

»1) Kommissionen kan for at gennemføre disse foranstaltninger f.eks.:

- indgå kontrakter med private eller offentlige organisationer under overholdelse af procedurerne om offentlige udbud,

- samfinansiere projekter, som er iværksat af offentlige eller private, eventuelt internationale organisationer med op til maksimalt 50 % af projektets samlede omkostninger; denne grænse må kun overskrides, hvis foranstaltningens betydning for Fællesskabet berettiger dette,

- bidrage til driftsbudgettet for offentlige eller private internationale organisationer i transportsektoren, som den er eller bliver medlem af.

2) Når situationen berettiger det, kan Kommissionen offentliggøre indkaldelse af forslag med henblik på at gennemføre disse foranstaltninger.

3) Fællesskabets deltagelse er bestemt af følgende faktorer:

- foranstaltningens betydning for gennemførelse af den fælles transportpolitiks og det transeuropæiske transportnets målsætninger,

- foranstaltningens betydning for Fællesskabet og navnlig flernational deltagelse i foranstaltningen,

- foranstaltningens enestående eller innovative aspekt og egnethed til udbredelse og anvendelse i hele Fællesskabet,

- foranstaltningens bidrag til udviklingen af samarbejde med tredjelande.«

2.3.1. Regionsudvalget fastslår, at internationale og nationale brancheorganisationer ikke sjældent ser negativt på deregulering og konkurrence. Organisationer, som har til opgave at varetage producenternes interesser, kan ikke forventes at have varetagelse af forbrugernes interesser som et overordnet mål. Det er derfor vigtigt, at Kommissionen samarbejder med progressive og fremsynede organer, som deler EU's langsigtede mål for den europæiske transportpolitik.

2.3.2. Regionsudvalget finder det af stor betydning, at Kommissionen ikke blot samfinansierer nationale eller internationale organers projekter, men ligeledes, og frem for alt, lokale og regionale organers projekter. Hovedparten af transportaktiviteterne foregår på lokalt og regionalt plan, og transportproblemerne rammer i første omgang kommuner eller regioner. På det kommunale eller regionale plan findes der fremsynede og innovative drivkræfter, som bør stimuleres. EU-Kommissionen bør fremme samarbejdsprojekter mellem kommuner og regioner i forskellige lande for derigennem at sætte skub i udviklingen af EU's transportpolitik.

2.3.3. Regionsudvalget opfatter ikke deregulering og konkurrence som et mål, men som et middel til at opnå bedre transportmuligheder til lavere omkostninger. Det er vigtigt, at det indre marked gennemføres fuldt ud inden for transportsektoren som helhed. Urentabel transport, som kræver offentlige subsidier, bør udbydes i konkurrence på det europæiske marked i overensstemmelse med EU's direktiv om offentlige udbud. Kommissionen bør fremme udveksling af viden og erfaringer om disse spørgsmål, navnlig hvad angår servicekvaliteten for forbrugerne.

2.3.4. I henhold til subsidiaritetsprincippet hører indgåelsen af bilaterale trafikpolitiske aftaler med tredjelande dog ikke med til de foranstaltninger, som Kommissionen kan træffe.

2.4. Bemærkninger til artikel 4

» Den endelige betaling følger efter en grundig kontrol af det udførte arbejde under hensyntagen til de forpligtelser, modtageren ifølge sin kontrakt har påtaget sig samt økonomiske og forvaltningsmæssige principper. I alle kontrakter indgår bestemmelser til at forebygge svig, (overvågelse af kontraktens gennemførelse, periodiske rapporter, finanskontrolforanstaltninger osv.).«

2.4.1. Regionsudvalget understreger, at det ud over den sædvanlige finanskontrol er af stor betydning, at de enkelte aktiviteter og projekter vurderes ud fra de opstillede målsætninger. De nævnte cost/benefit-analyser er væsentlige, og Regionsudvalget vil igen pege på, hvor vigtigt det er, at de ses ud fra såvel et kunde-, markeds- som et samfundsperspektiv. Transportsystemerne må på bedst mulig vis tilgodese markedets behov og prioritere en sikker og bæredygtig udvikling af transportsektoren.

2.5. Bemærkninger til artikel 5-7

2.5.1. Ingen kommentarer.

3. Regionsudvalget henstiller, at der foretages ændringer i artiklerne i Kommissionens forslag til Rådet

3.1. Regionsudvalget henstiller, at artiklerne i Kommissionens forslag suppleres som angivet nedenunder:

3.2. Artikel 2, 3. led:

»- at støtte eventuelt regelmæssig støtte til analyseaktiviteter, der udføres af lokale, regionale, nationale eller internationale offentlige eller private organisationer, som effektivt og direkte bidrager til gennemførelse af den fælles transportpolitiks målsætninger,«

3.3. Artikel 3, stk. 1, 2. led:

»- samfinansiere projekter, som er iværksat af offentlig eller private, lokale, regionale evt. internationale organisationer med op til maksimalt 50 % af projektets samlede omkostninger; denne grænse må kun overskrides, hvis foranstaltningens betydning for Fællesskabet berettiger dette.«

4. Afsluttende bemærkninger

4.1. I det foreliggende forslag afsættes der ret begrænsede midler, ca. 8 mio. ecu årligt, til overvågning og evaluering af EU's transportpolitik. I lyset af såvel transportsektorens samlede omsætning som de store investeringer, der bliver foretaget med offentlige midler på lokalt, regionalt, nationalt og EU-plan, er det vigtigt, at EU afsætter de midler, der skal til for at sikre en løbende overvågning og evaluering af EU's transportpolitik.

4.2. EU bør fremme udviklingen væk fra produktionsfokusering hen imod større markeds- og kundeorientering. Bedre transportmuligheder er afgørende for europæisk erhvervslivs konkurrenceevne på verdensplan. Mobiliteten må forbedres for alle mennesker, især for ældre, handicappede og folk uden bil. Et langsigtet bæredygtigt transportsystem forudsætter en mere energisk transportpolitik. Den mangelfulde færdselssikkerhed er et meget stort sundhedsproblem. Der er under behørig hensyntagen til medlemsstaternes kompetence behov for effektive midler for at begrænse antallet af døde og sårede i trafikken. For at gøre den kollektive trafik mere attraktiv må spørgsmål, som vedrører kvalitet og service, prioriteres langt højere. Gennem fair og effektiv prisfastsættelse kan trafikkens negative følgevirkninger begrænses, samtidig med at transportsystemets produktivitet øges, og samfundet får flere ressourcer til at forbedre infrastrukturerne og trafikforholdene. Gennem et større samarbejde mellem Kommissionen på den ene side og kommunerne og regionerne på den anden kan man med fælles kræfter skabe et bedre transportsystem, større velfærd og øget livskvalitet. Regionsudvalget er parat til aktivt at medvirke i dette arbejde.

Bruxelles, den 12. juni 1997.

Pasqual MARAGALL i MIRA

Formand for Regionsudvalget

() EFT C 28 af 29. 1. 1997, s. 21.